চুরি, অগ্নিকাণ্ডের পর এবার কর্মীদের প্রভিডেন্ট ফান্ড তছরুপের অভিযোগে নাম জড়াল জেসপের। 
কর্মীদের প্রভিডেন্ট ফান্ড তছরুপের অভিযোগে মঙ্গলবার সন্ধ্যায় দমদম থানা জেসপের সিইও অশোক অগ্রবালকে গ্রেফতার করেছে। গ্রেফতারের আগে অশোককে জিজ্ঞাসাবাদের জন্য সিআইডি ভবানীভবনে ডেকে পাঠিয়েছিল। অভিযুক্তের বিরুদ্ধে প্রভিডেন্ট ফান্ড তছরুপের ২৪টি মামলার গ্রেফতারি পরোয়ানা ছিল। ২০১৩-’১৪ সালের ওই মামলাগুলিতে আদালত অশোকের বিরুদ্ধে হুলিয়াও জারি করেছিল। 
অন্যদিকে, চুরির ঘটনায় সোমবার রাতে জেসপ কারখানার ভিতর থেকে প্রদীপ নন্দী এবং বিশ্বজিৎ কর্মকার নামে দু’জনকে সিআইডি গ্রেফতার করেছে।
সিআইডি জানিয়েছে, আজ, বুধবার জেসপের ‘কেয়ারটেকার’ পবন রুইয়াকে জিজ্ঞাসাবাদের আগে এদিন সংস্থার সিইও অশোক, জিএম (ফাইন্যান্স) অশোক অগ্রবাল এবং প্রাক্তন ফাইন্যান্স অফিসার মহেশ গুপ্তকে ডেকে পাঠানো হয়েছিল। তাঁদের জিজ্ঞাসাবাদের মধ্যেই জেসপের কর্মীদের একাংশ জানান, সিইও’র বিরুদ্ধে গ্রেফতারি পরোয়ানা এবং হুলিয়া জারি হয়েছিল। তদন্তকারীরা দমদম থানার কাছে বিষয়টি জানতে চান। গ্রেফতারি পরোয়ানা আছে জানতে পেরে অশোককে গ্রেফতারের জন্য দমদম থানার আইসি’কে সিআইডি’র এক কর্তা নির্দেশ দেন।
তদন্তকারীরা জেনেছেন, অশোক ২০০৭ সাল থেকে জেসপে কর্মরত। মাঝে ২০১২ সালে কয়েকমাসের জন্য কাজ ছেড়ে তিনি ফের জেসপের সহযোগী সংস্থায় যোগ দেন। তিনি কারখানা এবং নিয়োগ সংক্রান্ত বিষয় দেখভাল করতেন। মাসে দু’লক্ষ টাকা বেতন পেতেন। সিআইডি’র এক কর্তা বলেন, ‘‘অশোকের হদিস না পাওয়াতেই তাঁকে গ্রেফতার করা যায়নি বলে দমদম থানা আদালতকে জানিয়েছিল।’’